CELEX: 52012PC0293
Language: el
Date: 2012-06-15
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης την οποία θα λάβει η Ευρωπαϊκή Ένωση στο Γενικό Συμβούλιο του Παγκόσμιου Οργανισμού Εμπορίου σχετικά με αίτημα παρέκκλισης των Φιλιππίνων από τους κανόνες του ΠΟΕ με σκοπό την παράταση της ειδικής μεταχείρισης για το ρύζι

|
			
		
		
		52012PC0293
		
			Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης την οποία θα λάβει η Ευρωπαϊκή Ένωση στο Γενικό Συμβούλιο του Παγκόσμιου Οργανισμού Εμπορίου σχετικά με αίτημα παρέκκλισης των Φιλιππίνων από τους κανόνες του ΠΟΕ με σκοπό την παράταση της ειδικής μεταχείρισης για το ρύζι /* COM/2012/0293 final - 2012/0154 (NLE) */
			
				
		
		
			
			   	ΑΙΤΙΟΛΟΓΙΚΗ ΕΚΘΕΣΗ
1.           ΣΤΟΧΟΣ ΤΗΣ ΠΡΟΤΑΣΗΣ
Στόχος της παρούσας πρότασης είναι να
καθοριστεί η θέση την οποία θα λάβει η Ευρωπαϊκή Ένωση στο Γενικό Συμβούλιο του
Παγκόσμιου Οργανισμού Εμπορίου (ΠΟΕ) σχετικά με το αίτημα παρέκκλισης των
Φιλιππίνων από τους κανόνες του ΠΟΕ για την παράταση της ειδικής μεταχείρισης
για το ρύζι από την 1η Ιουλίου 2012 μέχρι τις 30 Ιουνίου 2017, επιτρέποντας
έτσι στην Ευρωπαϊκή Ένωση να υποστηρίξει το αίτημα παρέκκλισης. Το αίτημα
αναμένεται να είναι στην ημερήσια διάταξη της συνεδρίασης του Γενικού
Συμβουλίου του ΠΟΕ που έχει προγραμματιστεί για τον Ιούλιο του 2012. 
2.           ΝΟΜΙΚΗ ΒΑΣΗ ΤΗΣ ΠΡΟΤΑΣΗΣ
Το άρθρο 218 παράγραφος 9 της Συνθήκης για τη
λειτουργία της Ευρωπαϊκής Ένωσης (ΣΛΕΕ) προβλέπει ότι, όταν μια απόφαση που
έχει νομικό αποτέλεσμα χρειάζεται να ληφθεί στο πλαίσιο φορέα που έχει
δημιουργηθεί μέσω διεθνούς συμφωνίας, το Συμβούλιο, βάσει πρότασης της
Επιτροπής ή του Ύπατου Εκπροσώπου της Ένωσης για Θέματα Εξωτερικής Πολιτικής
και Πολιτικής Ασφαλείας, εκδίδει απόφαση που εκφράζει τη θέση η οποία θα πρέπει
να υιοθετηθεί εξ ονόματος της Ένωσης. Η χορήγηση παρέκκλισης για να επιτραπεί
στις Φιλιππίνες να παρατείνουν την ειδική μεταχείριση για το ρύζι από την 1η
Ιουλίου 2012 έως τις 30 Ιουνίου 2017 εμπίπτει στην εν λόγω διάταξη, καθώς η
απόφαση λαμβάνεται από φορέα που έχει συσταθεί μέσω διεθνούς συμφωνίας (Γενικό
Συμβούλιο ή Υπουργική Διάσκεψη του ΠΟΕ) επηρεάζοντας τα δικαιώματα και τις
υποχρεώσεις της ΕΕ. 
3.           ΠΕΔΙΟ ΕΦΑΡΜΟΓΗΣ ΤΗΣ ΠΡΟΤΑΣΗΣ
Η Επιτροπή εξουσιοδοτείται να λάβει θέση εξ ονόματος
της Ευρωπαϊκής Ένωσης για να υποστηρίξει το αίτημα παρέκκλισης των Φιλιππίνων
για την επέκταση της ειδικής μεταχείρισης για το ρύζι από την 1η Ιουλίου 2012
μέχρι τις 30 Ιουνίου 2017. 
Στις 20 Μαρτίου 2012 οι Φιλιππίνες υπέβαλαν
στον ΠΟΕ αίτημα παρέκκλισης από τις υποχρεώσεις βάσει των άρθρων 4.2 παράγραφοι
8 και 10 του παραρτήματος 5 της συμφωνίας για τη γεωργία και από τη δέσμευση
των Φιλιππίνων βάσει της «συμφωνίας επέκτασης», ώστε να επιτραπεί στις
Φιλιππίνες να συνεχίσουν την ειδική μεταχείριση για το ρύζι, με αύξηση της
πρόσβασης στην αγορά, όπως ορίζεται στην παράγραφο 3 και στο παράρτημα Α του
σχεδίου της απόφασης παρέκκλισης από την 1η Ιουλίου 2012 έως τις 30 Ιουνίου
2017. Το αίτημα αυτό υποβλήθηκε ύστερα από κοινοποίηση που έγινε στις 22 Νοεμβρίου
2011 στην επιτροπή για τη γεωργία, όπου οι Φιλιππίνες άρχισαν τις
διαπραγματεύσεις με τα μέλη του ΠΟΕ που έχουν «ουσιαστικό ενδιαφέρον» για το
ρύζι (βάσει του κεφαλαίου 10.06 του ΕΣ), ώστε να παρατείνουν την ειδική
μεταχείριση που απολαμβάνουν για το ρύζι. Ζητήθηκε από τα μέλη αυτά να
ανακοινώσουν την πρόθεσή τους να συμμετέχουν στις διαπραγματεύσεις μέχρι τις 21
Ιανουαρίου 2012 (60 ημέρες μετά την κοινοποίηση). 
Οι Φιλιππίνες αναφέρουν ότι η παρέκκλιση
αιτιολογείται, επειδή κατευνάζεται μια μη εμπορική ανησυχία που συνδέεται με
την ασφάλεια των τροφίμων, υπογραμμίζοντας ότι η ειδική μεταχείριση θα
επιτρέψει στις Φιλιππίνες να προετοιμάσουν τους γεωργούς τους για την
απελευθέρωση μέσω της χρησιμοποίησης υποστηρικτικών προγραμμάτων για τη
βελτίωση της ανταγωνιστικότητας των γεωργών. 
Το πεδίο της αιτούμενης παρέκκλισης
περιορίζεται ώστε να επιτραπεί στις Φιλιππίνες να συνεχίσουν την ειδική
μεταχείριση για το ρύζι (βάσει του κεφαλαίου 10.06 του ΕΣ) από την 1η Ιουλίου
2012 έως τις 30 Ιουνίου 2017. Σύμφωνα με το αίτημα για παρέκκλιση, στη διάρκεια
της περιόδου αυτής οι Φιλιππίνες παρέχουν ελάχιστη πρόσβαση αγοράς για το ρύζι,
η οποία θα αυξάνεται κάθε χρόνο (η αύξηση θα διευκρινιστεί στο παράρτημα της
παρέκκλισης βάσει των αποτελεσμάτων των διαπραγματεύσεων με τα ενδιαφερόμενα
μέλη που βρίσκονται σε εξέλιξη). Επίσης, τα μέλη αυτά συμφωνούν για την ετήσια
και τελική μείωση του δασμολογικού συντελεστή του ρυζιού από την 1η Ιουλίου
2012, παρέχοντας ποσοστώσεις ειδικές ανά χώρα για τις χώρες αυτές. 
Η αιτούμενη παρέκκλιση αναμένεται να είναι η
δεύτερη παράταση της ειδικής μεταχείρισης, η οποία ισχύει σήμερα μέχρι τις 30
Ιουνίου 2012. Οι Φιλιππίνες αρχικά απολάμβαναν ειδική μεταχείριση για το ρύζι
με την έναρξη ισχύος της συμφωνίας του ΠΟΕ το 1995, με διάρκεια εφαρμογής 10
ετών (σύμφωνα με την παράγραφο 1 και 1 στοιχείο δ) του παραρτήματος 5 της
συμφωνίας για τη γεωργία και όπως εμφανίστηκε στον πίνακα αγαθών των Φιλιππίνων
LXXV, μέρος I τμήμα I B (για τις δασμολογικές ποσοστώσεις των γεωργικών
προϊόντων)). Η πρώτη παράταση της ειδικής μεταχείρισης έγινε την περίοδο
2004-2007 με την τροποποίηση του πίνακα LXXV (σύμφωνα με το τμήμα Β του
παραρτήματος 5 της συμφωνίας για τη γεωργία) μετά την ολοκλήρωση των
διαπραγματεύσεων με τα μέλη (3 χώρες έλαβαν ποσοστώσεις ειδικές ανά χώρα:
Αυστραλία, Κίνα και Ταϊλάνδη). Στις 8 Φεβρουαρίου 2007, ένα τελικό,
πιστοποιημένο αντίγραφο του τροποποιημένου πίνακα των Φιλιππίνων LXXV
(WT/LeT/562) διανεμήθηκε στα μέλη. 
Για την ΕΕ (κλάδος ρυζιού), η αιτούμενη
παρέκκλιση δεν προκαλεί οικονομικές ανησυχίες δεδομένου ότι οι εξαγωγές ρυζιού
από την ΕΕ στις Φιλιππίνες είναι κάτω από 10 τόνους το χρόνο (σύμφωνα με την
COMEXT), χωρίς σημαντικές μεταβολές. Εφόσον δεν υπάρχουν λόγοι να περιμένουμε
αύξηση, η ΕΕ δεν είχε εκφράσει ενδιαφέρον να αρχίσει διαπραγματεύσεις με τις
Φιλιππίνες ως μέλος με «ουσιαστικό ενδιαφέρον». 
Η σημερινή ελάχιστη πρόσβαση αγοράς των
Φιλιππίνων είναι 350.000 μετρικοί τόνοι (MT), με δασμολογική ποσόστωση 40%.
Εκτός από την ελάχιστη πρόσβαση αγοράς, οι Φιλιππίνες εισάγουν επιπλέον 2
εκατομμύρια MT, κύριοι προμηθευτές των οποίων είναι το Βιετνάμ (74%), η
Ταϊλάνδη (19%) και το Πακιστάν (7%) (πηγή: Global Trade Atlas (GTA), έτος
2010). 
Η ΕΕ είναι καθαρός εισαγωγέας ρυζιού,
καλύπτοντας περίπου το 40% των αναγκών της από τις εισαγωγές. Η κατανάλωση
αυξάνεται (με βραδείς ρυθμούς). Ενώ η παραγωγή είναι μάλλον σταθερή, οι
εισαγωγές της ΕΕ θα συνεχίσουν να αυξάνονται. Οι εξαγωγές της ΕΕ ανέρχονται
περίπου σε 100-120 000 τόνους το χρόνο (τα δύο τελευταία χρόνια ήταν λίγο
υψηλότερες λόγω κορύφωσης της παραγωγής) χωρίς να παρουσιάζουν αυξητικές
τάσεις. Οι εξαγωγές της ΕΕ αποστέλλονται κυρίως σε γειτονικές τοποθεσίες
(κυρίως στην Τουρκία). Σπάνια εξάγει ρύζι στην Ασία και ιδίως όχι στην Νότια
Ασία, που είναι οι σημαντικότεροι παραγωγοί ρυζιού στον κόσμο.
Οι Φιλιππίνες αποσκοπούν να ολοκληρώσουν τις
διαπραγματεύσεις τους με τα ενδιαφερόμενα μέρη και να εγκριθεί η παρέκκλιση το
αργότερο στη συνεδρίαση του Γενικού Συμβουλίου τον Ιούλιο του 2012. 
2012/0154 (NLE)
Πρόταση
ΑΠΟΦΑΣΗ ΤΟΥ ΣΥΜΒΟΥΛΙΟΥ
για τον καθορισμό της θέσης την οποία θα
λάβει η Ευρωπαϊκή Ένωση στο Γενικό Συμβούλιο του Παγκόσμιου Οργανισμού Εμπορίου
σχετικά με αίτημα παρέκκλισης των Φιλιππίνων από τους κανόνες του ΠΟΕ με σκοπό
την παράταση της ειδικής μεταχείρισης για το ρύζι
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, 
Έχοντας υπόψη τη Συνθήκη για τη λειτουργία της
Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε
συνδυασμό με το άρθρο 218 παράγραφος 9, 
Έχοντας υπόψη την πρόταση της Ευρωπαϊκής
Επιτροπής, 
Εκτιμώντας τα ακόλουθα:
(1)       Σύμφωνα με την παράγραφο 1
και την παράγραφο 1 στοιχείο δ) του παραρτήματος 5 της συμφωνίας για τη γεωργία
και όπως εμφανίζεται στον πίνακα αγαθών των Φιλιππίνων LXXV μέρος I τμήμα I B
(για τις δασμολογικές ποσοστώσεις των γεωργικών προϊόντων), οι Φιλιππίνες
αρχικά απολάμβαναν ειδική μεταχείριση για το ρύζι με την έναρξη ισχύος της
συμφωνίας του ΠΟΕ με διάρκεια εφαρμογής 10 ετών.
(2)       Σύμφωνα με την παράγραφο 8
του παραρτήματος 5 της συμφωνίας για τη γεωργία, οι Φιλιππίνες παράτειναν την
ειδική μεταχείριση για το ρύζι από την 1η Ιουλίου 2005 έως τις 30 Ιουνίου 2012
με την τροποποίηση του πίνακα LXXV, που πιστοποιήθηκε από τη Γραμματεία του ΠΟΕ
στις 8 Φεβρουαρίου 2007.
(3)       Σύμφωνα με την παράγραφο 5.1
της πιστοποίησης των τροποποιήσεων και των διορθώσεων (Certification of
Modifications and Rectifications) του πίνακα LXXV, τυχόν συνέχιση της ειδικής
μεταχείρισης για το ρύζι μετά την 30ή Ιουνίου 2012 θα εξαρτιόταν από το
αποτέλεσμα των διαπραγματεύσεων για το αναπτυξιακό πρόγραμμα της Ντόχα, με την
παροχή ενός εναλλακτικού ειδικού μηχανισμού. Ωστόσο, οι διαπραγματεύσεις της
Ντόχα δεν έχουν ακόμα ολοκληρωθεί. 
(4)       Οι Φιλιππίνες κοινοποίησαν
στην επιτροπή γεωργίας του ΠΟΕ στις 22 Νοεμβρίου 2011 τη πρόθεσή τους να
αρχίσουν διαπραγματεύσεις με τα μέλη που έχουν ουσιαστικό ενδιαφέρον για τα εν
λόγω προϊόντα για τη συνέχιση της ειδικής μεταχείρισης για το ρύζι. 
(5)       Το άρθρο IX παράγραφοι 3 και
4 της συμφωνίας του Μαρακές για τη δημιουργία του Παγκόσμιου Οργανισμού
Εμπορίου (συμφωνία ΠΟΕ) θεσπίζει τις διαδικασίες για τη χορήγηση παρεκκλίσεων
σχετικά με τις πολυμερείς εμπορικές συμφωνίες που βρίσκονται στα παραρτήματα
της συμφωνίας ΠΟΕ 1A ή 1B ή 1C και στα παραρτήματά τους. 
(6)       Στις 20 Μαρτίου 2012 οι
Φιλιππίνες ζήτησαν από τον ΠΟΕ παρέκκλιση από τις υποχρεώσεις τους βάσει του
άρθρου 4.2 και του τμήματος Β του παραρτήματος 5 της συμφωνίας για τη γεωργία
για την πρόβλεψη ειδικής μεταχείρισης για το ρύζι από την 1η Ιουλίου 2012 έως
τις 30 Ιουνίου 2017, σύμφωνα με το αίτημα παρέκκλισης των Φιλιππίνων. 
(7)       Η ΕΕ είναι καθαρός εισαγωγέας
ρυζιού. Η παράταση της εν λόγω παρέκκλισης θα είχε ελάχιστη οικονομική και
εμπορική σημασία για την Ένωση. 
(8)       Είναι σκόπιμο, επομένως, να
καθοριστεί η θέση της Ένωσης στο Γενικό Συμβούλιο του ΠΟΕ για την υποστήριξη
αυτού του αιτήματος παρέκκλισης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
Άρθρο 1
Η θέση που θα λάβει η Ευρωπαϊκή Ένωση στο
Γενικό Συμβούλιο του Παγκόσμιου Οργανισμού Εμπορίου είναι η υποστήριξη του
αιτήματος παρέκκλισης των Φιλιππίνων για την παράταση της ειδικής μεταχείρισης
για το ρύζι από την 1η Ιουλίου 2012 έως τις 30 Ιουνίου 2017 σύμφωνα με τους
όρους του αιτήματος παρέκκλισης. 
Η θέση αυτή εκφράζεται από την Επιτροπή. 
Άρθρο 2
Η παρούσα απόφαση αρχίζει να ισχύει την ημέρα
της έκδοσής της. 
Βρυξέλλες,
                                                                       Για
το Συμβούλιο
                                                                       Ο
Πρόεδρος